पाएं अपने शहर की ताज़ा ख़बरें और फ्री ई-पेपरडाउनलोड करें
अमृतसर/चंडीगढ़. पंजाब में 450 डॉक्टर्स के ट्रांसफर की लिस्ट जारी होने से सेहत विभाग में हड़कंप मच गया है। अमृतसर, बठिंडा, जालंधर और लुधियाना के डॉक्टर्स ने नौकरी छोडऩे की धमकी दी है। अमृतसर में डॉक्टर रजिंदर पाल सिंह ने इस्तीफा भी दे दिया है। 20 साल नौकरी के बाद डॉक्टर अपने शहर को छोड़कर जाना नहीं चाहते हैं।
यह है मामला : मुख्यमंत्री परकाश सिंह बादल ने प्रदेश के 100 अस्पतालों में हर तरह की सुविधाएं मुहैया करवाने का आदेश दिया था। इसके तहत इनमें डॉक्टर्स, पैरामेडिकल स्टाफ की कमी को भी दूर करना भी शामिल है। इसके लिए जरूरी था कि उन जगहों से डॉक्टर्स को शिफ्ट किया जाए, जहां जरूरत से ज्यादा डॉक्टर हैं। ऐसे डॉक्टर्स की सूची तैयार कर सरकार ने 450 डॉक्टरों का तबादला कर दिया। इनमें से अधिकांश का तबादला मालवा के उन इलाकों में किया गया, जहां डॉक्टर्स की भारी कमी है।
बढ़ सकती है मुश्किल : सेहत विभाग को पहले से ही स्पेशलिस्ट डॉक्टर नहीं मिल रहे हैं। प्राइवेट सेक्टर में ज्यादा वेतन और बड़े शहरों में नियुक्ति के कारण अधिकांश डॉक्टर्स उसी को प्राथमिकता देते हैं। यहां तक कि जिन डॉक्टर्स ने पंजाब में ज्वाइन कर लिया है, वह भी ज्वाइनिंग नहीं दे रहे हैं। ऐसे में एक साथ इतने डाक्टर्स के तबादले से मुश्किल और बढ़ सकती है। पीसीएमएस यूनियन भी डाक्टरों के पक्ष में खड़ी हो गई है। डॉक्टर्स का कहना है कि उनका ट्रांसफर बिना मापदंड किया गया है।
अगर एक साथ इतने ट्रांसफर करने ही थे, तो पहले एसोसिएशन और डॉक्टर्स से सलाह लेनी चाहिए थी। हर विभाग चार तथ्य, कपल केस, एक स्थान पर तीन साल से कम समय तक तैनात रहने वाले व्यक्ति को, रिटायरमेंट के करीब व्यक्ति और कंपनसेशन ग्राउंड को ध्यान में रखते हुए कर्मचारी को ट्रांसफर नहीं किया जाता। लेकिन इन ट्रांसफर्स में तो इसकी पूरी तरह से अनदेखी की गई है।
स्पेशलिस्ट डाक्टर्स को जिला अस्पताल में भेजने का विरोध
पटियाला । सेहत विभाग ने माता कौशल्या अस्पताल को जिला अस्पताल का दर्जा देकर जिले के मिनी प्राइमरी हेल्थ सेंटर व कम्युनिटी हेल्थ सेंटर से स्पेशलिस्ट डाक्टर्स का तबादला यहां कर दिया है। इस कदम का पीसीएमएस स्पेशलिस्ट एसोसिएशन ने एतराज जताया है। एसोसिएशन के जिला महासचिव डॉ. बलदेव सिंह ने बताया कि ऐसे अस्पताल में सभी स्पेशलिस्ट डाक्टर भेजना सही नहीं है, जहां पर पहले डाक्टर काम कर रहे हैं। माता कौशल्या अस्पताल में गायनी के मरीज अधिक आते हैं। छोटे अस्पताल से स्पेशलिस्ट्स को हटाने से ग्रामीण क्षेत्रों में सेहत सिस्टम खराब हो जाएगा।
बठिंडा:ओपीडी बंद
बठिंडा. पीसीएमएस एसोसिएशन की जिला इकाई में रोष है। जिले के विभिन्न अस्पतालों में तैनात डॉक्टर्स ने इस्तीफा देने का ऐलान किया है। एसोसिएशन के जिला प्रधान डॉ. बेअंत मान ने कहा कि बुधवार से सिविल अस्पताल की ओपीडी ठप करने की घोषणा की गई है। बुधवार से पोस्टमार्टम ड्यूटी व वीआईपी ड्यूटी भी डॉक्टर नहीं करेंगे। अगर सरकार ने तबादलों पर रोक तुरंत नहीं लगाई तो भविष्य में इमरजेंसी सेवा को भी बंद कर सकते हैं।
मापदंड का उल्लंघन
पंजाब सिविल मेडिकल सर्विसेज एसोसिएशन के स्टेट पैटर्न डॉ. रणजीत सिंह बुटर ने कहा कि सरकार डॉक्टर्स को इस्तीफे देने पर मजबूर कर रही है। ट्रांसफर करने के मापदंडों का उल्लंघन किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva zho_Hant eng_Latn